BRIEF OOR BELHAR
Feb 17, 2012 | Hennie van Deventer se Blog
Die brief hieronder is gister aan "Kerkbode" en ander kerklike forums gerig. Ek herhaal dit hier omdat dit vir my, wat die politieke broederstryd van die 80's intens beleef het, werklik 'n saak van erns is dat ons op kerklike terrein 'n ewe felle broederstryd tot elke prys vermy.
Weerstand teen die Belhar-belydenis op die grondvlak van die ouer generasie in die NGK gaan nie sommer net wegraak nie. Ongelukkig word die omvang egter deur kerkleiers onderskat – derhalwe ook die potensiaal van tweedrag en vervreemding van lojale lidmate.
My kompromie is 'n nuwe belydenis vir 'n nuwe tyd´- een wat ook die positiewe in Belhar beliggaam maar sonder die verdelende politieke bagasie. Onder diegene wat daarmee akkoord gaan, is swaargewigte op vele terreine, ook teologiese swaargewigte. Een wat 'n lang pad intiem met die kwessie saamkom, noem dit die "enigste werkbare alternatief".
Verblydend is dat, ter wille van die Groter Saak en van vrede en versoening, selfs by sekeres wat die nodigheid van enige bykomende belydenis ernstig bevraagteken, 'n gewilligheid tot kompromie bestaan.